Classes d'intervencions arqueològiques
Persones que poden sol·licitar les autoritzacions
Obligacions dels beneficiaris d'autoritzacions
Ajuts del Departament de Cultura
Memòries d'intervencions arqueològiques
Intervencions arqueològiques del Departament de Cultura
La Llei 16/1985, de 25 de juny, de patrimoni històric per tal de protegir el patrimoni arqueològic, estableix que tota excavació o prospecció arqueològica ha de ser autoritzada expressament per l'administració competent.
Amb la finalitat de regular les intervencions que dins aquest àmbit es poden dur a terme en el territori de Catalunya i d'establir les condicions per al seu desenvolupament;
A proposta del conseller de Cultura, de conformitat amb el dictamen de la Comissió Jurídica Assessora i d'acord amb el Govern,
Les intervencions arqueològiques es classifiquen en:
a) Excavacions: són excavacions arqueològiques les remocions en la superfície, en el subsòl o en medis subaquàtics que es realitzin amb la finalitat de descobrir i investigar tota classe de restes històriques o paleontològiques, com també components geològics que s'hi relacionin.
S'inclouen en el concepte, a més de les excavacions en sentit estricte:
Les cales i els sondeigs estratigràfics: remocions de terreny que s'orienten no a un estudi sistemàtic de les restes, sinó a una comprovació puntual de l'existència de vestigis històrics o paleontològics.
Les intervencions que es portin a terme en immobles de caràcter històric, susceptibles de ser realitzades amb metodologia arqueològica.
b) Prospeccions: són prospeccions arqueològiques les exploracions superficials o subaquàtiques, sense remoció de terreny i amb recollida o no de material arqueològic, dirigides a la localització, l'estudi, la investigació o l'examen de dades per a la detecció de vestigis històrics o paleontològics, amb aplicació o no de mitjans tècnics especialitzats.
S'inclou en el concepte de prospecció la documentació gràfica de jaciments, la realització de calcs o qualsevol tipus de manipulació per a l'estudi directe de l'art rupestre o per a l'estudi d'altres representacions gràfiques i del seu context.
Totes les intervencions arqueològiques descrites a l'article anterior han de ser expressament autoritzades pel Departament de Cultura.
Poden sol·licitar autorització per realitzar intervencions arqueològiques i paleontològiques:
a) Les institucions científiques dedicades a la investigació arqueològica i paleontològica.
b) Els particulars que posseeixin la titulació adequada i comptin amb el suport d'una institució de les que preveu l'apartat a).
Es considera que una institució científica dóna suport a una intervenció arqueològica quan dóna suport tècnic a la intervenció i n'avala científicament els responsables.
Les sol·licituds han de ser presentades pels responsables de les institucions en el supòsit de l'article 3.a) o pels directors de les intervencions, en el supòsit de l'article 3.b).
Les sol·licituds s'han de formalitzar abans del 15 de juliol de l'any anterior a l'inici de l'excavació.
A les sol·licituds, s'hi ha d'adjuntar:
a) El projecte en què s'inscriu la intervenció.
b) L'informe que inclogui la descripció del jaciment i que n'especifiqui la situació.
En el cas que la intervenció sigui subaquàtica, també s'ha d'especificar la profunditat del jaciment i les característiques del fons.
Si es tracta de prospeccions, cal detallar l'àrea afectada.
c) El programa detallat dels treballs a realitzar.
d) La descripció de la metodologia a emprar en els treballs de camp.
e) El projecte de pressupost per a la intervenció, amb indicació de les fonts de finançament previstes.
f) La indicació de la persona que actuarà com a director de la intervenció, amb expressió de les seves dades personals, la titulació acadèmica i l'experiència en altres intervencions arqueològiques.
Si la sol·licitud la formula una institució científica, ha d'incloure de forma explícita l'acceptació del director.
g) Si la sol·licitud és formulada per un particular, s'ha de presentar un certificat que acrediti que la intervenció té el suport d'una entitat científica de les esmentades a l'article 3.a).
h) El document que acrediti l'autorització del propietari i del titular de qualsevol dret real sobre el terreny que es pugui veure afectat per les intervencions.
L'autorització ha d'indicar el termini pel qual es concedeix i les condicions imposades.
i) Les dates previstes d'inici i finalització de la intervenció arqueològica.
La Direcció General del Patrimoni Cultural examina les sol·licituds presentades i pot sol·licitar tots els aclariments i la documentació complementària que cregui necessaris.
La informació i documentació requerida s'ha de presentar en els 20 dies posteriors al requeriment.
En cas d'incompliment s'arxiva la sol·licitud.
7.1 El director general del Patrimoni Cultural, amb l'informe previ de la Comissió Assessora d'Arqueologia, resoldrà les sol·licituds per efectuar intervencions arqueològiques en el termini de tres mesos.
En cas de silenci s'ha d'entendre que l'autorització ha estat denegada.
L'efectivitat de les autoritzacions queda condicionada a la disponibilitat, per part del sol·licitant, dels recursos econòmics que preveu la sol·licitud.
Amb un mes d'antelació a l'inici dels treballs arqueològics, el beneficiari de l'autorització ha de presentar la documentació que acrediti la disponibilitat dels recursos econòmics que preveu el pressupost.
7.2 La resolució que autoritzi una intervenció ha d'indicar el seu termini i el museu on s'han de dipositar les restes arqueològiques en cas que n'apareguin.
El beneficiari de l'autorització d'intervenció arqueològica està obligat a:
a) Dipositar els objectes trobats al museu indicat a l'autorització.
El material procedent de la intervenció arqueològica pot ser dipositat mentre s'efectua el seu estudi a la institució científica que li dóna suport, per un període de temps no superior a dos anys des de la finalització de la intervenció.
Per poder constituir aquest dipòsit provisional, cal lliurar prèviament un inventari al museu que ha de rebre el dipòsit definitiu.
b) Posar les sigles a totes les peces i restes trobades al jaciment i indicar l'any de campanya, la referència estratigràfica i el número de la peça.
c) En la restauració i consolidació de peces obtingudes, emprar mètodes i materials que no signifiquin processos irreversibles.
d) Comunicar immediatament a la Direcció General del Patrimoni Cultural les troballes de caràcter singular.
En cap cas és aplicable a aquestes troballes el premi en metàl·lic que regula l'article 44.3 de la Llei del patrimoni històric.
9.1 El director de la intervenció és responsable tècnicament de les actuacions dutes a terme i ha d'elaborar un informe que cal lliurar a la Direcció General del Patrimoni Cultural en el termini de dos mesos des de la finalització dels treballs.
9.2 Els informes sobre els resultats de les intervencions arqueològiques han d'incloure: +++
a) La descripció dels treballs realitzats.
b) La documentació gràfica (dibuix i fotografies o diapositives).
c) Les conclusions preliminars i, si s'escau, l'inventari dels materials
Les despeses originades per treballs d'intervenció arqueològica són a càrrec del beneficiari de l'autorització, si bé el Departament de Cultura pot establir una línia d'ajuts per tal de donar suport a aquestes intervencions.
11.1 En un termini màxim de dos anys, a comptar de l'acabament de la intervenció, el director ha de presentar a la Direcció General del Patrimoni Cultural una memòria dels treballs realitzats.
11.2 A la memòria s'ha d'indicar:
a) La situació del jaciment o conjunt, especificant l'entorn geològic i geogràfic, l'accés, les coordenades geogràfiques i l'alçada sobre el nivell del mar.
Cal incloure la profunditat i les característiques del fons per als jaciments subaquàtics.
b) Les notícies històriques i les intervencions anteriors.
c) Les motivacions de la intervenció i els objectius.
d) El programa dels treballs realitzats i la metodologia emprada.
e) Les conclusions: interpretacions de la intervenció i l'emplaçament històric.
f) L'annex dels resultats i les conclusions de les anàlisis realitzades.
g) Si s'han obtingut restes, la memòria ha d'incloure, a més, un inventari del material trobat, amb annex de datacions i descripció i estudi de les troballes, acompanyats de la situació de l'àrea de treball sobre un plànol topogràfic del terreny (seccions, plantes, alçats), el dibuix del material més representatiu i la il·lustració fotogràfica.
11.3 Una memòria es considera acceptada si la Direcció General del Patrimoni Cultural no comunica cap objecció a l'autor en el termini de dos mesos des de la seva presentació.
11.4 Els directors d'intervencions arqueològiques que no presentin la memòria descrita no poden ser beneficiaris de noves autoritzacions d'intervencions arqueològiques fins que no reparin aquesta omissió.
En cas que el director incompleixi aquesta obligació, la Direcció General del Patrimoni Cultural pot, per tal de permetre la continuïtat dels estudis afectats per la intervenció, ordenar el dipòsit en un museu públic del material d'estudi generat per la intervenció arqueològica.
Correspon al Servei d'Arqueologia de la Direcció General del Patrimoni Cultural la inspecció de totes les intervencions arqueològiques que es duen a terme a Catalunya.
L'incompliment de les obligacions per part del beneficiari de l'autorització o la realització de treballs en la intervenció arqueològica que no s'ajustin al projecte inicial i no hagin estat notificades i aprovades per la Direcció General del Patrimoni Cultural dóna lloc a la revocació de l'autorització.
La revocació d'una autorització atorgada obliga el sol·licitant a efectuar els treballs necessaris per a la conservació del jaciment o de les restes que estableixi la Direcció General del Patrimoni Cultural i no l'eximeix del compliment de les obligacions assumides.
14.1 La Direcció General del Patrimoni Cultural pot acordar la realització d'excavacions i prospeccions arqueològiques en els casos en què ho permet la normativa vigent.
Als directors d'aquestes intervencions els són d'aplicació les previsions que contenen els articles 8, 9 i 11 d'aquest Decret.
14.2 Quan en l'acord es determini que la intervenció arqueològica té caràcter d'urgència, l'informe que preveu l'article 9 s'ha de lliurar en el termini de 10 dies des de la finalització dels treballs.
El termini de presentació de sol·licituds per dur a terme intervencions arqueològiques durant l'any 1992 finalitzarà, amb caràcter excepcional, el 31 de desembre de 1991.
Les sol·licituds presentades abans de l'entrada en vigor del Decret que compleixin els requisits establerts es consideraran vàlides.
Correspon al conseller de Cultura establir quines són les titulacions adequades per poder assumir la direcció o ser beneficiari d'una autorització d'intervenció arqueològica.
Queda derogat el Decret 155/1981, d'11 de juny, que aprova la normativa d'excavacions arqueològiques a Catalunya, l'Ordre de 6 de juny de 1988, sobre memòries d'excavacions arqueològiques, i totes les disposicions que contradiguin o s'oposin a aquest Decret.